ส่วนที่ 1

ข้อมูลสรุป (Executive Summary)

บริษัท เอส. แพ็ค แอนด์ พริ้นท์ จำกัด (มหาชน) ฯ
และบริษัทย่อยดำเนินธุรกิจผลิตและจำหน่ายกล่องกระดาษ และรับจ้างพิมพ์หนังสือ
โดยสามารถแบ่งกลุ่มผลิตภัณฑ์กล่องกระดาษได้เป็น 2 กลุ่ม คือ กล่องพิมพ์พาณิชย์ (Commercial
Printing) และกล่องลูกฟูก (Corrugated Box) ปัจจุบันบริษัทฯ
มีทุนจดทะเบียนและเรียกชำระแล้วทั้งสิ้น 300 ล้านบาท แบ่งเป็นหุ้นสามัญ จำนวน 300 ล้านหุ้น
มูลค่าที่ตราไว้หุ้นละ 1 บาท

บริษัทฯ และบริษัทย่อยมีโรงงานอยู่ 2 แห่ง โดยบริษัทฯ มีโรงงานตั้งอยู่ที่อำเภอหาดใหญ่
จังหวัดสงขลา ดำเนินการผลิตกล่องพิมพ์พาณิชย์ กล่องลูกฟูก และกระดาษลูกฟูกขนาดลอน C และ
ลอน B โดยมีกำลังการผลิตการพิมพ์ออฟเซ็ทได้ 41.72 ล้านแผ่นต่อปี
และกำลังการผลิตกระดาษลูกฟูก 39.96 ล้านตารางเมตรต่อปี ซึ่งฐานลูกค้าส่วนใหญ่ของบริษัทฯ
ตั้งอยู่ในเขตภาคใต้ และลูกค้าบางส่วนในเขตกรุงเทพฯ และภาคกลาง
สำหรับบริษัทย่อยมีโรงงานตั้งอยู่ที่เขตบางขุนเทียน กรุงเทพฯ เน้นฐานลูกค้าในเขตกรุงเทพฯ
และภาคกลาง ดำเนินธุรกิจผลิตกล่องพิมพ์พาณิชย์ และกระดาษลูกฟูกขนาดลอน E
เพื่อใช้สำหรับผลิตกล่องพับแข็งปะลอน โดยมีกำลังการผลิตการพิมพ์ออฟเซ็ทได้ 101.24
ล้านแผ่นต่อปี และกำลังการผลิตกระดาษลูกฟูก (ลอน E) 9.01 ล้านตารางเมตรต่อปี
จากการเพิ่มทุนในปี 2547 ของบริษัทฯ
ทำให้บริษัทย่อยสามารถก่อสร้างโรงงานผลิตกระดาษลูกฟูกเพื่อใช้เอง
โดยที่มิต้องซื้อกระดาษลูกฟูกขนาดลอน C และ B จากบริษัทฯ หรือบริษัทอื่น ๆ ในละแวกใกล้เคียง
ปัจจุบัน ผลิตภัณฑ์ของบริษัทฯ และบริษัทย่อยได้รับการรับรองคุณภาพมาตรฐานสากล ISO 9001:
2000

บริษัทฯ มีสัดส่วนยอดจำหน่ายภายในประเทศทั้งสิ้น แม้ว่าลูกค้าของบริษัทฯ
และบริษัทย่อยส่วนใหญ่เป็นผู้ผลิตสินค้าเพื่อการส่งออก ดังนั้นบริษัทฯ
และบริษัทย่อยจึงเป็นผู้ส่งออกทางอ้อม (Indirect Export) โดยลูกค้าของบริษัทฯ
และบริษัทย่อยเป็นผู้ผลิตสินค้าในตลาดบน (Hi-End) และตลาดกลาง (Mid-End)
ซึ่งลูกค้ากลุ่มหลักของบริษัทฯ และบริษัทย่อยได้แก่ ผู้ผลิตถุงมือยาง
ผู้ผลิตเครื่องใช้ไฟฟ้าและอุปกรณ์อิเล็กทรอนิกส์ และผู้ผลิตอาหารแช่แข็ง ซึ่งด้วยทำเลที่ตั้งของบริษัทฯ
และบริษัทย่อย ทำให้เอื้อประโยชน์ในการเข้าถึงกลุ่มลูกค้าเป้าหมายได้เป็นอย่างดี

25 มีนาคม 2554 บริษัท โอจิ เปเปอร์ จำกัด ลงทุนในบริษัทฯ
โดยซื้อหุ้นจากกองทุนเพื่อการร่วมลงทุน (Thailand Equity Fund) จำนวน 70,000,000 หุ้น
หรือคิดเป็นร้อยละ 23.33 เพื่อขยายการลงทุนมายังเอเชียตะวันออกเฉียงใต้
และเพิ่มศักยภาพด้านอุตสาหกรรมการพิมพ์ นับว่าเป็นสิ่งที่ดีเพราะบริษัทฯ
และบริษัทย่อยจะได้พัฒนาเทคโนโลยีการพิมพ์และสามารถหาวัตถุดิบได้ในราคาที่ถูกจากพันธมิตรธุรกิจใหม่ที่เข้ามาลงทุน

ในปี 2554 บริษัทฯ และบริษัทย่อยมีรายได้รวมทั้งสิ้น 1,100.57 ล้านบาทลดลง 42.41
ล้านบาทจากยอดขาย 1,142.98 ล้านบาทในปี 2553 หรือคิดเป็นร้อยละ 3.71 เนื่องจากปลายปี
2553 เกิดวาตภัยและอุทกภัยที่ภาคใต้ทำให้ลูกค้ารายใหญ่ของบริษัทต้องหยุดดำเนินการไป 2 เดือน
ประจวบกับเกิดภัยพิบัติแผ่นดินไหวที่ญี่ปุ่นเมื่อต้นปีก่อเกิดผลกระทบไปทั่วโลก และในปลายปี 2554
เกิดมหาอุทกภัยที่ภาคกลางและปริมณฑลในประเทศไทย ส่งผลกระทบต่อนิคมอุตสาหกรรมหลาย ๆ
นิคม เป็นอุตสาหกรรมอิเล็กทรอนิกส์ เครื่องใช้ไฟฟ้า ยานยนต์ และอื่นๆ
ส่งผลให้ลูกค้าของบริษัทย่อยไม่สามารถดำเนินธุรกิจได้ ทำให้ยอดขายของบริษัทฯ
และบริษัทย่อยไม่สามรถทำได้ตามเป้าหมายที่วางไว้

ระหว่างปี 2554 ที่ประชุมวิสามัญผู้ถือหุ้นของบริษัทย่อยครั้งที่ 2/2554 เมื่อวันที่ 29 กันยายน 2554
มีมติให้เพิ่มทุนจดทะเบียนของบริษัทย่อยจากเดิม 200 ล้านบาทเป็น 400 ล้านบาท
โดยออกหุ้นใหม่จำนวน 2 ล้านหุ้นมูลค่าหุ้นละ 100
บาทโดยบริษัทย่อยดำเนินการจดทะเบียนเพิ่มทุนกับกระทรวงพาณิชย์เมื่อวันที่ 10 ตุลาคม 2554
และบริษัทฯ ได้ลงทุนในหุ้นทุนออกใหม่ของบริษัทย่อยทั้งจำนวน

บริษัทฯ ลงทุนขยายโรงพิมพ์ออฟเซตด้วยเครื่องจักรใหม่ คาดว่าโครงการจะแล้วเสร็จในปี 2555
รวมทั้งได้ยื่นขอรับการส่งเสริมการลงทุนสำหรับกิจการผลิตสิ่งพิมพ์
ซึ่งได้รับอนุมัติโครงการตามบัตรส่งเสริมเลขที่ 2186(2)/2554 เมื่อวันที่ 29 กันยายน 2554
สำหรับบริษัทย่อยดำเนินการซื้อที่ดินเพื่อสำรองการย้ายโรงงานไปยังนิคมอุตสาหกรรมสินสาครเนื้อที่ประมาณ
42 ไร่ เพื่อรองรับการขยายตลาดไปยังประเทศใกล้เคียงผ่านบริษัทในกลุ่มโอจิเปเปอร์

บริษัทย่อยประกาศจ่ายปันผลในปี 2554 ดังนี้ ที่ประชุมคณะกรรมการของบริษัทย่อยครั้งที่ 12/2554
เมื่อวันที่ 29 ธันวาคม 2554
มีมติอนุมัติให้มีการจ่ายเงินปันผลระหว่างกาลจากการดำเนินงานตั้งแต่เดือนกรกฎาคม – ธันวาคม
2554 ในอัตราหุ้นละ 1.25 บาท รวมเป็นเงินปันผลจ่ายทั้งสิ้น 5 ล้านบาท
ซึ่งกำหนดให้มีการจ่ายเงินปันผลในวันที่ 31 มกราคม 2555
และที่ประชุมคณะกรรมการของบริษัทย่อยครั้งที่ 7/2554 เมื่อวันที่ 30 มิถุนายน 2554
มีมติอนุมัติให้มีการจ่ายเงินปันผลระหว่างกาลจากการดำเนินงานตั้งแต่เดือนมกราคม – มิถุนายน
2554 ในอัตราหุ้นละ 3.50 บาท รวมเป็นเงินปันผลจ่ายทั้งสิ้น 7 ล้านบาท
ซึ่งได้มีการจ่ายเงินปันผลแล้วในวันที่ 29 กรกฎาคม 2554